als_Latn dik_Latn sag_Latn
aSport – Ngasësi i Ferrarit, Fernando Alonso, ka fituar garën për Çmimin e Madh të Kinës, që u mbajt të dielën në Shangai. Spanjolli i cili e nisi garën nga vendi i tretë bëri një start shumë të mirë, duke arritur të parakalojë Kimi Raikonenin e vendit të dytë dhe Luis Hamiltonin e vendit të parë.
Finlandezi i Lotusit, Raikonen e mbylli aty ku e nisi në vendin e dytë, ndërsa podiumin e kompletoi Hamilton. Ndërkohë, kampioni në fuqi, Sebastian Fetel, u detyrua të kënaqet vetëm me vendin e katërt, derisa ngasësi tjetër i Ferrarit, Felipe Masa përfundoi në vendin e shtatë. Pas kësaj gare në renditjen e përgjithshme kryeson Fetel, me 52 pikë, i ndjekur nga Raikonen, me 49 pikë dhe Alonso, me 43 pikë. “Që nga fillimi i garës ishim të shkëlqyeshëm. Nuk kishim probleme të mëdha, kurse punën e gomave e bëmë shumë më mirë se sa është pritur. Ndjehem i mrekulluar. Në dy gara kam zënë pozitën e parë dhe të dytë, prandaj mund ta konsideroj këtë si një nismë të shkëlqyeshme. Jam optimist i madh për pjesën tjetër të edicionit”, ka theksuar Alonso. Gara e katërt e këtij edicioni mbahet në Bahrein, për të cilën spanjolli shprehet. “Atje pres një garë të vështirë. Atje ndoshta kushtet do të jenë tjera, por duket se bolidi ynë ka potencial për të luftuar kudo për podium”, ka shtuar Alonso.
You must be logged in to post a comment Login
als_Latn als_Latn eng_Latn